Brɛá nkɛá Yudafɔ bɔ́pʋgyi Israelfɔsʋ Katsʋn Nkɛ lowie woyi ta a,
Yesu lɔdʋ yɔ Yerusalem.
Ɔlɔyɔ Bulu ɔtswɛkpa amʋ wunsɩnɛsʋ yowun ánɩ́ aha bʋdɛ nnantswie,
akufa pʋ́ abrɔdʋma fɛ.
Olowun akʋ ɛ bʋtsie mpʋnʋasɩ bʋdɛ kɔba tsɛ.
Ɩnʋ ɔlɔbwɛ mplɩ,
wie amʋ́tɔ,
gya amʋ́a mbwɩ amʋ fɛ́ɛ́ dalɩ.
Olowuwuta kɔba atsɛpʋ amʋ mpʋnʋ da,
da amʋ́ kɔba saɩn.
Mʋʋ ɔlɛbla abrɔdʋma afɛpʋ amʋ ɔbɛɛ,
“Mlɩlɛ amʋ́ nfɩ!
Mlɩmápʋ mɩ Sɩ woyitɔ bwɛ mlɩ ibia ogyikpa.”
Ɩnɩá ɩlɛba alɩ sʋ a,
mʋ akasɩpʋ amʋ bɛkaɩn Bulu asʋn wanlɩnhɛ anfɩsʋ.
“Fʋ osumkpa amʋ asʋn ɩhɩɛ igyi mɩ asʋnbogya.”
Yudafɔ ahandɛ amʋ bɛba Yesu wa bɛfɩtɛ mʋ bɛɛ,
“Osuna mɔmʋ fɔ́bwɛ pʋsuna anɩ ánɩ́ Bulu tumitɔ fʋdɛ ɩnɩ bwɛ?”
Yesu lɛbla amʋ́ ɔbɛɛ,
“Mlɩbwie Bulu ɔtswɛkpa anfɩ,
nɔ́pʋ nkɛnsa yi mʋ́.”
Yudafɔ ahandɛ amʋ bɛbla mʋ bɛɛ,
“Nfi adʋana-sie (46) kɛkɛ bɔpʋyi obu anfɩ.
Mʋ́ fʋ mʋ́ fɛɛ,
fɔ́pʋ nkɛnsa yi mʋ́?”
Tamɛ mʋ nyankpʋsa-oyi ɩwɩ asʋn ɔdɛblɩ,
megyi Bulu ɔtswɛkpa amʋ.
Brɛá Bulu lɔkʋsʋa mʋ tsu afulitɔ ɔma a,
mʋ akasɩpʋ amʋ bɛkaɩn ánɩ́ ɔlɛblɩ asʋn anfɩ.
Mʋ́ sʋ bɔhɔ Bulu asʋn pʋ́ Yesu asʋn blɩhɛ amʋsʋ gyi.
Yesu lɔbwɛ osuna tsɔtsɔɔtsɔ Israelfɔsʋ Katsʋn Nkɛ amʋtɔ brɛá ɔbʋ Yerusalem,
aha tsɔtsɔɔtsɔ bowun.
Mʋ́ sʋ bɔhɔ mʋ gyi.
Tamɛ Yesu mɔpʋ ansɩ dɩnka amʋ́sʋ,
tsufɛ oyin alɩá amʋ́ fɛ́ɛ́ bʋgyi.
Mehian ánɩ́ ɔhaa ɔbɛ́bla mʋ ɔha ɩwɩ asʋn,
tsufɛ mʋ onuto oyin asʋn ánɩ́ ɩbʋ nyankpʋsa klʋntɔ.